Tre unge mænd er ved retten i Hjørring blevet dømt for at have bestilt amfetamin med posten.

Det lød nemt. Man kunne bare bestille noget amfetamin med posten hjem til Hjørring. Sådan tænker tre mænd i Vendsyssel nok ikke længere. Nordjyllands Politi opdagede nemlig, at mændene fik tilsendt amfetamin med posten, og de blev sigtet for at have bestilt halvandet kilo amfetamin. Mandag faldt dommen. De blev fundet skyldige i at have modtaget 1 kilo amfetamin i marts i år. Tre mænd har alle fået fængselsstraffe. To 27-årige mænd har hver fået tre års fængsel, mens den sidste, en 26-årig, har fået 2 år og 6 måneders fængsel. De tre mænd har siddet varetægtsfængslet siden foråret, hvor politiet kom på sporet af dem.